Lappilainen kansanedustaja Mikko Kärnä.

Keskustan lappilainen kansanedustaja ja eduskunnan hallintovaliokunnan jäsen Mikko Kärnä esittää, että Suomessa otettaisiin käyttöön jalkapannat sellaisille käännytyspäätöksen saaneille turvapaikanhakijoille, joita suojelupoliisi haluaa seurata tarkemmin.

Kärnän mukaan näin voitaisiin kerätä tietoa sellaisten käännytyspäätöksen saaneiden liikkeistä, joiden arvioidaan muodostavan turvallisuusuhan.

– Jalkapantojen käytön tulisi luonnollisesti perustua viranomaisten tekemään yksilölliseen arvioon, Kärnä sanoo tiedotteessa.

Kärnän mielestä Suomi ja Ruotsi voisivat rakentaa pantaseurantajärjestelmän yhdessä, sillä Ruotsissa ympäristöpuolue on ehdottanut samaa Tukholman rekkaiskun jälkeen.

– On huomattava, että Suomesta on poistunut oma-aloitteisesti turvapaikanhakijoita ja suuri osa poistuu Ruotsin kautta. Ruotsista taas on tapahtunut liikettä Suomeen. Olisi molempien maiden etu, mikäli seurantajärjestelmä rakennettaisiin yhteispohjoismaisesti, Kärnä sanoo.